Boeliestryd: Seun skiet homself in sy skoolklereJonathan Fischer se skoolfoto. (Foto: Verskaf) ŉ Egpaar van Cullinan, oos van Pretoria, herleef die dag sowat twee en ŉ half jaar gelede waarop hul lewe onherroeplik verander het, nog gereeld – dié dag in Mei 2017 toe hulle hul tienerseun met ŉ skietwond in sy kamer in hul huis aangetref het. Hy het drie dae later in ŉ hospitaal gesterf. Die ouerpaar meen hul seun se dood was die gevolg van onophoudelike boeliery. Hulle blameer nou Jonathan se skool, Cullinun Gekombineerde Skool, omdat dié volgens hulle nie genoeg gedoen het om aandag te gee aan die kwessie nie. Boonop wag hulle twee jaar later steeds vir die verslag van ŉ departementele ondersoek na die beweerde boeliery by die skool. John en Janette Fisher vertel aan Maroela Media dat hul seun Jonathan (16) die betrokke dag soos talle kere vantevore nie skool toe wou gaan nie. Hy was op dié dag veral neerslagtig en het tuis gebly terwyl sy ouers winkel toe is om bestanddele vir sy gunsteling-maaltyd te koop in ŉ poging om hul tienerseun op te beur. By die winkel gekom het hulle ŉ oproep ontvang van ŉ buurman wat ŉ skoot hoor afgaan het. Jonathan het sy skoolklere aangetrek voordat hy homself om die lewe gebring het, vertel Janette. Sy glo hy het op dié manier ŉ boodskap agtergelaat, aangesien dit glo ŉ sameloop van gebeure by sy skool was wat hom tot op moedverloor se vlakte gedryf het. “Ja, ons seun het die sneller getrek, maar daar was redes waarom hy eenvoudig nie meer kans gesien het vir die lewe nie,” vertel John. “Dit was ’n kombinasie van gebeure in die jare vóór sy dood wat hom daartoe gedryf het om sy eie lewe te neem.” Volgens John is Jonathan jare lank by die skool geboelie. Nie net is hy tydens die skooldag deur verskeie leerders fisiek geboelie nie, maar was hy ook die slagoffer van kuberboelies ná skool. Namate hy ouer geword het, het hy vir homself begin opstaan. Maar dit het skynbaar teen die einde van sy lewe net té veel vir Jonathan geword het. Janette vertel dat die laaste jaar van Jonathan se lewe besonders moeilik was vir hom. “Hy het paranoïes geraak. Hy wou later nie meer alleen ingaan dorp toe nie, want miskien wag hulle vir hom.” Die egpaar het die skool besoek en gepleit dat iets aan die boeliery gedoen word. “Ons het aandag daaraan probeer gee. Ons het vergaderings met die skool gehad. Dis nie asof ons nié probeer het nie,” verduidelik John. Die skool het aan Maroela Media gesê dat hulle wel die betrokke voorval sinvol hanteer het en ook ondersteuning aan Jonathan en sy familie gebied het. “Dit is ŉ onglooflik tragiese geval en ons besef dat ouers nooit tevrede gaan wees met die manier waarop só ŉ situasie hanteer is nie,” het die skool gesê. Jonathan Fischer en sy pa, John. (Foto: Verskaf) John en Jonathan was die jaar van sy dood op ŉ oorsese vakansie, waarna dit geblyk het dat Jonathan weer kans sien om skool toe te gaan en die beste van sy gr. 10-skooljaar te maak. Hy was egter skaars terug by die skool toe die boeliery weer begin het. ŉ Paar maande later het hy besluit om homself om die lewe te bring. “Ons het gevoel asof ons nie ons werk as ouers gedoen het nie. Ek het vir ŉ jaar lank nie gewerk nie. My vrou kry steeds swaar. Ons het vir die eerste drie maande ná sy dood nét gerou. Ons het aan onsself afgevra waar dit verkeerd gegaan het. Dit was toe dat ons eers besef het wat hy werklik deurgemaak het.” Die ouerpaar het ook hul misnoeë uitgespreek teenoor die Gautengse departement van onderwys wat in 2018 ŉ ondersoek na boeliery by die skool sou loods. “Dis nou amper twee jaar later en ons het steeds geen terugvoer van die departement ontvang nie,” sê John. “Ons het die departement se terugvoer nodig om aan te gaan met ons lewens. Ons wil weet wat het by die skool gebeur en hoe die skool dit hanteer het,” verduidelik John. Ook Maroela Media se herhaaldelike versoeke om kommentaar van die departement het op dowe ore geval. Vier dae nadat die departement aangedui het hulle sal op die navraag antwoord, het Maroela Media steeds geen terugvoer ontvang nie. John sê hulle wil bewusmaking skep rondom boeliery. “Ja, ons seun is dood en daar is geen manier dat ons hom kan terugkry nie. Maar al kan ons een kind help deur dié ondersoek, was Jonathan se dood nie verniet nie,” sê John. Janette het intussen ŉ Facebook-blad begin om ondersteuning aan slagoffers van boeliery en hul ouers te bied. Dié blad het sowat 3 000 volgelinge. Hoe weet jy wanneer jou tiener geboelie word? “Dit manifesteer op soveel maniere. Die eerste ding waarvoor jy op die uitkyk kan wees, is wanneer jou kind depressief is en nie meer skool toe wil gaan nie,” sê Janette. “Met Jonathan was daar elke oggend iets anders fout. Dan pyn sy maag, dan is daar ŉ ander kwaal. Hy het hom aan die wêreld onttrek. Hy wou nie meer uit die huis gaan nie. Hy het nie meer vriende soos voorheen oorgenooi huis toe nie. Hy het begin praat van die dood en selfs gesê hy wou nie meer lewe nie. Hy het angsaanvalle gehad.” Janette vertel dit is onbeskryflik moeilik vir ŉ ouer wanneer hul kind geboelie word. “Ek kan dit nie in woorde beskryf nie,” sê Janette. “Jy bly aan deure klop vir hulp. Jy probeer hom moed in te praat, maar tevergeefs.”